Minenn fruntlyckenn gruth myth vormoghe allisz ghudenn stets vo&#x0364;rgeszannth. Erszamenn vo&#x0364;rszichtighenn vnndt wollwyszenn herenn, byszunnder leuenn nabere vnndt ghudenn frunnde, jck jnnbilde my ganntz nenenn twyuell, juwenn erszamenn wyszheydenn woll vo&#x0364;rgekamenn sy, wo frunntlick mynn selighe broder her Eryck in er tydenn vnndt yck nv nha der tydt ock bodenn geszannth vnndt geschreuenn hebben ann denn herenn bisschopp tho Ozell, dar tho synn ganntze capittell, ritterschopp vnndt mannsschopp des suluenn stichtes Ozell, vmbe mennygerhannde zakenn willen, de wy vnndt sommyghe myner dennre myt eme vnndt deme stichte Ozell hebbenn vthestannde, dar vnnsz ofte den vnszenn newerlde beth her tho ysz wanndell vor gescheenn noch anngebodenn ysz, dat vnnsz vnndt denn vnnszenn szodane schade, homot vnndt smaheit bescheenn myt fruntschop ofte rechte moghe vppgerichtet, vornogeth ofte betalt werdenn vnndt, wo de zakenn lenngher blyuenn stannde, wo de szulue bisschopp myth denn synenn deste mynn dar vppe achtet ofte passet, dat eynn jewelick synes schadenn, homodesz vnndt smaheit enn bescheenn maghe nakamenn etc. Hirumbe, leuenn herenn vnndt frunnde, steit my vnndt denn mynenn nycht lenngher dar mede tho lydenn vnndt szodanet so slichte latenn henne ga&#x0364;nn, vormenennde villichte, id solle vorgetenn synn etc. Bidde jck myth frunntlyckenn begher, gy, leuenn frunnde, willenn de juwe vnderrichtenn vnndt also vormoghenn, dat sehe nene hanndelinghe ofte szegelacie ouenn ofte brukenn myth deme suluenn bisschoppe, stichte ofte vndersatenn noch aff edder tho vorenn ofte vorenn latenn; vnndt eft jemant were, de dusser frunntlycker manynnghe nycht wurde achtenn vpp synn egenne euentur szegelennde vnndt queme denne deszhaluenn jnn schadenn, dreffte menn nemannde claghenn, wenthe jk my ghenoch dar jnne vorwaret hebbe. Hir jnne wetenn sik myth deme bestenn woll tho hebbenn vnndt richtennde juwe erszame wy[s]heide, de jck Gode allmechtich jnn wellmacht lannghe starck vnndt gszunth beuele. Gegeuenn vpp Wyborch des mydwekennsz nha Johannis ante portam latinam anno etc. lxxxij:do. Laurennsz Axelszonn tho Aarstede ritter, houethmann vpp Wyborch. Adress: Denn erszamenn voerszichtighenn vnndt wollwyszenn mannenn herenn borghermeisterenn vnndt radtmannenn der stadt Reuall, synenn bsunder leuenn naberenn, gudenn frundenn vnndt ghunnren.